วันเสาร์ที่ 14 พฤศจิกายน 2563
ถ้อยแถลง พลเอก ประยุทธ์ จันทร์โอชา นายกรัฐมนตรี ในการประชุมสุดยอดอาเซียน-สหรัฐอเมริกา ครั้งที่ 8 ผ่านระบบการประชุมทางไกล
ถ้อยแถลง พลเอก ประยุทธ์ จันทร์โอชา นายกรัฐมนตรี ในการประชุมสุดยอดอาเซียน-สหรัฐอเมริกา ครั้งที่ 8 ผ่านระบบการประชุมทางไกล วันเสาร์ที่ 14 พฤศจิกายน 2563 เวลา 08.00 – 09.00 น.
ถ้อยแถลงนายกรัฐมนตรี
การประชุมสุดยอดอาเซียน-สหรัฐอเมริกา ครั้งที่ 8
ผ่านระบบการประชุมทางไกล
วันเสาร์ที่ 14 พฤศจิกายน 2563 เวลา 08.00 – 09.00 น.
ท่านประธาน
ท่านที่ปรึกษาด้านความมั่นคงแห่งชาติสหรัฐอเมริกา
ใต้ฝ่าละอองธุลีพระบาท
และ ฯพณฯ ทั้งหลาย
ก่อนอื่น ผมขอร่วมต้อนรับนายโรเบิร์ต ซี. โอไบรอัน ที่ปรึกษาด้านความมั่นคงแห่งชาติสหรัฐอเมริก สู่การประชุม สุดยอดอาเซียน-สหรัฐฯ
สหรัฐฯ เป็นมหามิตรและหุ้นส่วนทางยุทธศาสตร์ที่รอบด้านของอาเซียน และเป็นพันธมิตรที่ใกล้ชิดและยาวนานกว่า 187 ปีของไทยโดยตลอดระยะเวลาที่ผ่านมา สหรัฐฯ ได้มีบทบาทในการสร้างสันติภาพ ความมั่นคง และความเจริญรุ่งเรืองในภูมิภาค มาถึงจนถึงปัจจุบันซึ่งเป็นช่วงเวลาแห่งความท้าทายในหลากหลายรูปแบบรวมถึงโควิด-19อาเซียนจึงต้องการบทบาทที่สร้างสรรค์ของสหรัฐฯ ในภูมิภาคในการเสริมสร้างความเป็นแกนกลางและความเป็นน้ำหนึ่งใจเดียวกันของอาเซียน รวมถึงสร้างดุลยภาพใหม่ทางยุทธศาสตร์ในอินโด-แปซิฟิกในภาพรวมซึ่งปัจจัยเหล่านี้จะทำให้เกิดบรรยากาศของความไว้เนื้อเชื่อใจระหว่างประเทศต่างๆ เพื่อนำไปสู่การฟื้นตัวทางเศรษฐกิจ และสร้างความเข้มแข็ง ของภูมิภาคในระยะยาว
โอกาสนี้ ผมขอเสนอให้อาเซียนและสหรัฐฯ กระชับความร่วมมือ ที่เป็นรูปธรรมภายใต้หลักการของมุมมองอาเซียนต่ออินโด-แปซิฟิก และยุทธศาสตร์อินโด-แปซิฟิกที่เสรีและเปิดกว้างของสหรัฐฯ ใน 3 ประเด็น ดังนี้
ประการแรก การส่งเสริมความมั่นคงด้านสาธารณสุข ซึ่งเป็นรากฐาน สำคัญของการสร้างความเป็นอยู่ที่ดีของประชาชนกว่า 1 พันล้านคน
ของเราทั้งนี้ ประเด็นเร่งด่วนเฉพาะหน้า คือ การวิจัยและการผลิต ตลอดจนการเข้าถึงยาและวัคซีนต้านโควิด-19 และการสนับสนุนการเปิดกิจกรรมทางเศรษฐกิจและการเดินทางเพื่อธุรกิจระหว่างประเทศได้อย่างปลอดภัยในการนี้ ผมจึงขอเสนอให้บริษัทวิจัยและพัฒนายาของทั้งสองฝ่ายผลักดันความร่วมมือเพื่อคิดค้นและผลิตยาและวัคซีนโควิด-19 ให้ประสบความสำเร็จโดยเร็ว โดยไทยพร้อมจะเป็นฐานในการผลิตยาและวัคซีนดังกล่าวเพื่อให้เป็นสินค้าสาธารณะของโลกที่เข้าถึงได้
นอกจากนี้ การสร้างเสริมศักยภาพด้านการแพทย์และสาธารณสุข ในอาเซียน ยังคงมีความสำคัญต่อการรับมือกับโควิด-19 และโรคระบาดอื่นๆ ในอนาคตผมจึงสนับสนุนโครงการความร่วมมือที่เป็นรูปธรรมภายใต้ข้อริเริ่ม “อาเซียน-สหรัฐฯ ด้านสาธารณสุขเพื่ออนาคต” ซึ่งรวมถึง ความร่วมมือระหว่างโรงพยาบาลและสถาบันการแพทย์ของทั้งสองฝ่าย โดยใช้ศูนย์ควบคุมและป้องกันโรคแห่งชาติสหรัฐฯ ที่มีอยู่ในภูมิภาค
ประการที่สอง การส่งเสริมการฟื้นตัวของเศรษฐกิจโลกและเศรษฐกิจ ในภูมิภาค โดยสหรัฐฯ ในฐานะประเทศที่มีเศรษฐกิจขนาดใหญ่อันดับหนึ่ง ของโลก และอาเซียนที่มีขนาดเศรษฐกิจเป็นอันดับ 5 ของโลก จะต้องร่วมมือกันดำเนินการ ดังนี้1. สร้างความเข้มแข็งและความยั่งยืนของห่วงโซ่อุปทานสินค้าระหว่างสองฝ่าย 2. เพิ่มการเข้าถึงเทคโนโลยีในอาเซียน และ 3. พัฒนาเมืองอัจฉริยะเพื่อยกระดับชีวิตความเป็นอยู่ของประชาชน
นอกจากนี้ อาเซียนและสหรัฐฯ จะต้องร่วมกันสร้างแรงขับเคลื่อนทางเศรษฐกิจใหม่ๆ โดยเฉพาะในการการพัฒนาเศรษฐกิจดิจิทัล การใช้ประโยชน์จากบิ๊กดาต้า และเทคโนโลยีคลาวด์ในอุตสาหกรรมการผลิต ในการนี้ ผมจึงขอเชิญชวนภาคเอกชนของสหรัฐฯ มาร่วมพัฒนาขีดความสามารถด้านดิจิทัลของผู้ประกอบการในอาเซียน โดยเฉพาะกลุ่ม MSMEs โดยการลงทุนในโครงสร้างพื้นฐานด้านดิจิทัลผ่านกลไกของ USDFC(ยูเอสดีเอฟซี)ทั้งนี้ ไทยมีโครงการรองรับการเติบโตด้านดิจิทัลในภูมิภาคที่พร้อมร่วมมือกับสหรัฐฯ อาทิ โครงการ “ASEAN Digital Hub” ซึ่งจะช่วยยกระดับโครงสร้างพื้นฐานด้านดิจิทัลในอาเซียน และโครงการ “Digital Park Thailand” ซึ่งเป็นส่วนหนึ่งของโครงการ EEC
ประการที่สาม คือ การพัฒนาทุนมนุษย์ โดยอาเซียนและสหรัฐฯ ต้องร่วมกันพัฒนาทักษะแรงงาน เพื่อตอบสนองความต้องการของตลาดแรงงานในอนาคตที่จะเปลี่ยนแปลงไปตามวิถีปกติใหม่ ในยุค 4IR
(โฟร์ไออาร์)ในการนี้ ผมเห็นว่า อาเซียนและสหรัฐฯ ควรมุ่งเน้นความร่วมมือด้านการฝึกอบรมทางเทคนิคและการอาชีวศึกษาในสาขาอาชีพใหม่ๆ การพัฒนาทักษะภาษา และการพัฒนาทักษะด้านเทคโนโลยีและนวัตกรรม โดยสนับสนุนให้สถาบันการศึกษาในอาเซียนขยายความร่วมมือกับสถาบันการศึกษาและภาคเอกชนในสหรัฐฯ เพื่อผลิตแรงงานที่ทันสมัย และมีความสามารถตรงกับความต้องการของตลาดแรงงานโลก ซึ่งจะเป็นกำลังสำคัญในการขับเคลื่อนการเติบโตทางเศรษฐกิจต่อไป ดังนั้น ผมยินดีที่เราจะรับรองถ้อยแถลงร่วมว่าด้วยการพัฒนาทุนมนุษย์ ในวันนี้
สุดท้ายนี้ ผมหวังว่า อาเซียนและสหรัฐฯ จะร่วมกันพลิกวิกฤติ ในครั้งนี้ให้เป็นโอกาส เพื่อสร้างอนาคตที่มีเสถียรภาพและความยั่งยืนสำหรับประชาชนของเราต่อไป
ขอบคุณครับ
* * * * *